
EVALUARE BUGETARĂ
destinată Comisiei pentru agricultură și dezvoltare rurală referitoare la propunerea de regulament al Parlamentului European și al Consiliului de modificare a dispozițiilor din Regulamentul (UE) 2020/2220 prin adoptarea de măsuri specifice în cadrul Fondului european agricol pentru dezvoltare rurală (FEADR) menite să ofere asistență suplimentară statelor membre afectate de dezastre naturale
(COM(2024)0495 – C10‑0148/2024 – 2024/0274(COD))
<Intro>Comisia pentru bugete a efectuat, în temeiul articolului 58 din Regulamentul de procedură, o evaluare a propunerii și a constatat următoarele:</Intro>
–	având în vedere Regulamentul (UE, Euratom) 2024/2509 al Parlamentului European și al Consiliului din 23 septembrie 2024 privind normele financiare aplicabile bugetului general al Uniunii[footnoteRef:1], [1:  JO L 2024/2509, 26.9.2024, ELI: http://data.europa.eu/eli/reg/2024/2509/oj. ] 

–	având în vedere Regulamentul (UE, Euratom) 2020/2093 al Consiliului din 17 decembrie 2020 de stabilire a cadrului financiar multianual pentru perioada 2021-2027[footnoteRef:2], [2:  JO L 433I, 22.12.2020, p. 11, ELI: http://data.europa.eu/eli/reg/2020/2093/oj.] 

–	având în vedere Acordul interinstituțional din 16 decembrie 2020 dintre Parlamentul European, Consiliul Uniunii Europene și Comisia Europeană privind disciplina bugetară, cooperarea în chestiuni bugetare și buna gestiune financiară, precum și privind noile resurse proprii, inclusiv o foaie de parcurs în vederea introducerii de noi resurse proprii[footnoteRef:3], [3:  JO L 433I, 22.12.2020, p. 28, ELI: http://data.europa.eu/eli/agree_interinstit/2020/1222/oj.] 

A.	întrucât catastrofele naturale cauzate de schimbări climatice și survenite de curând în UE au avut un efect devastator asupra populațiilor rurale care trăiesc și muncesc în regiunile afectate, distrugând un procent însemnat din producția agricolă și forestieră potențială, provocând pierderi importante de venituri pentru fermieri, proprietarii de păduri și întreprinderile rurale din aceste regiuni, agravând vulnerabilități ale sistemului alimentar european ca urmare a acestor dezastre și punând în pericol securitatea alimentară a UE și disponibilitatea produselor tradiționale;
B. 	întrucât evaluarea bugetară examinează impactul imediat, dar și implicațiile ceva mai indirecte ale unei inițiative sau propuneri legislative din perspectivă bugetară;
C.	întrucât, în conformitate cu Regulamentul de procedură, evaluarea bugetară trebuie să examineze dacă propunerea de act obligatoriu din punct de vedere juridic prevede resurse financiare și umane suficiente și să evalueze impactul potențial al finanțării propuse asupra altor programe sau politici ale Uniunii; întrucât trebuie totodată să se stabilească dacă propunerea este compatibilă cu cadrul financiar multianual, cu sistemul de resurse proprii și cu acordul interinstituțional corespunzător, precum și cu principiile bugetare prevăzute în Regulamentul (UE, Euratom) 2024/2509 al Parlamentului European și al Consiliului[footnoteRef:4]; [4:  JO L, 2024/2509, 26.9.2024, ELI: http://data.europa.eu/eli/reg/2024/2509/oj.] 

D.	întrucât Parlamentul se străduiește să își alinieze competențele legislative și bugetare pentru a juca un rol instituțional mai de vază în procesul decizional;
E.	întrucât Parlamentul a cerut și a sprijinit inițiative anterioare care vizau întărirea capacității de răspuns a bugetului UE în situații de criză prin modificarea criteriilor de eligibilitate în ideea de a reafecta sumele alocate din fondurile cu gestiune partajată; întrucât s-a pornit de la premisa că astfel de modificări nu ar trebui să afecteze prealocările naționale din fondurile politicii de coeziune și ale politicii agricole comune;
F.	întrucât o parte din angajamentele pentru programul operațional FEADR, inclusiv cele finanțate prin alocarea veniturilor în cadrul mecanismului de împrumut NGEU, este distribuită în 10 state membre și din octombrie 2024, riscă să fie dezangajată în temeiul regulii N+3 din cadrul juridic aplicabil al FEADR pentru perioada 2014-2022;
G.	întrucât modificarea legislativă este menită să ofere mai multă flexibilitate bugetară astfel încât să se realoce fonduri pentru noi măsuri din FEADR cu scopul de a oferi asistență suplimentară specifică și flexibilitate statelor membre afectate de dezastrele naturale care au survenit începând din 1 ianuarie 2024;
H.	întrucât scopul principal al regulamentului de modificare este de a ajuta fermierii, proprietarii de păduri și anumite IMM-uri dintre cele mai afectate de dezastre naturale cu injecții focalizate de lichidități, inclusiv sub formă de plăți forfetare de până la 42 000 EUR per beneficiar;
1.	reține din afirmațiile Comisiei că propunerea este, în general, neutră ca efect al angajamentelor asupra bugetului; observă totuși o serie de implicații bugetare;
2.	reamintește că Parlamentul a solicitat în repetate rânduri mai multe resurse pentru Fondul de solidaritate al Uniunii Europene, având în vedere creșterea numărului și a intensității catastrofelor naturale și necesitatea de a accelera și simplifica procedurile, astfel încât sprijinul să ajungă mai repede la statele membre și la regiunile afectate de catastrofe naturale; subliniază necesitatea simplificării administrative pentru a permite utilizarea rapidă a fondurilor și mobilizarea sumelor forfetare pentru fermieri, producătorii de produse tradiționale, silvicultori și IMM-uri;
3.	reamintește că Parlamentul a criticat în repetate rânduri ideea de a folosi fondurile programate anterior ca instrument de răspuns în situații de urgență și rămâne de părere că această abordare riscă să îi submineze obiectivele de politică și de investiții pe termen mai lung, astfel cum sunt prevăzute în cadrul juridic FEADR; recunoaște însă că prezenta propunere oferă o soluție pragmatică la problema reprezentată de faptul că bugetul UE oferă o flexibilitate bugetară și o capacitate de răspuns la situații de criză insuficiente, în ideea de a oferi un răspuns rapid la nevoile populațiilor afectate;
4.	recunoaște că, pentru că în anumite state membre se constată o absorbție lentă a fondurilor de dezvoltare rurală și rate de execuție mai mici de 75 % la mai multe linii, măsurile de flexibilitate se pot justifica;
5.	regretă că nu s-a redactat nicio fișă financiară legislativă și că în scrisoarea rectificativă nr. 1/2025 nu s-a făcut nicio mențiune comparabilă cu fișa financiară legislativă anexată la propunerea RESTORE[footnoteRef:5], care să clarifice și să cuantifice implicațiile pentru partea de credite de plată; reamintește că acest lucru are consecințe directe asupra contribuțiilor naționale ale statelor membre la bugetul UE; solicită Comisiei să furnizeze astfel de informații; [5:  Propunerea de regulament al Parlamentului European și al Consiliului din 21 octombrie 2024 denumită „RESTORE” – Sprijin regional de urgență pentru reconstrucție, de modificare a Regulamentului (UE) 2021/1058 și a Regulamentului (UE) 2021/1057 (COM(2024)0496).] 

6.	consideră binevenit sprijinul financiar concret acordat fermierilor, inclusiv micilor fermieri, fermierilor cu venituri reduse și producătorilor de produse tradiționale, silvicultorilor și IMM-urilor care sunt victime ale unor dezastre naturale, precum inundațiile grave și incendiile forestiere, considerându-l o manifestare concretă a solidarității europene; admite că trebuie căutate degrabă soluții la problema pierderilor de venit cu care se confruntă fermierii din UE, silvicultorii și IMM-urile implicate în prelucrarea, comercializarea sau dezvoltarea de produse agricole și forestiere din cauza recentelor dezastre naturale devastatoare; salută faptul că sprijinul financiar oferit prin prezenta propunere este menit să acorde prioritate măsurilor de sprijin bazate pe principiul „a reconstrui mai bine”, deschizând calea pentru modalități de sprijin mai cuprinzătoare și cu o componentă preventivă mai puternică din partea UE, cu scopul de a promova pregătirea și reziliența în zonele rurale ale UE; subliniază necesitatea unui sprijin financiar suplimentar pentru agricultura de subzistență, fermierii cu venituri mici și producătorii de produse tradiționale; subliniază că ar putea fi puse la dispoziție fonduri suplimentare pentru zonele rurale în cadrul mecanismului de protecție civilă al UE din bugetul anual al UE pentru 2025;
7.	reamintește observația generală că, pentru majoritatea tipurilor de finanțare prin granturi oferite de UE, o rată de cofinanțare de 100 % din partea UE, deși produce rezultate concrete, stârnește motive de preocupare întrucât antrenează o reducere a sumei totale disponibile pentru executarea politicilor și a programelor și împiedică controlul și stabilirea priorităților la nivel național, regional și local; are totuși convingerea că, în situații de ajutor pentru dezastre și de sprijin urgent sub formă de lichidități, această abordare se justifică cu vârf și îndesat; subliniază aici că trebuie consultați fermierii, silvicultorii, IMM-urile și părțile interesate afectate pentru a oferi un sprijin realist și specific;
8.	reamintește că o reducere voluntară a pragului de menținere a nivelului de protecție ar putea duce la un nivel mai scăzut al cheltuielilor eligibile care să fie trecute la „obiectivele de integrare” pertinente ale priorităților orizontale ale bugetului UE, recunoscând, în același timp, necesitatea unor astfel de mecanisme de flexibilitate pentru a realoca fonduri la noua măsură și submăsura existentă pentru refacerea potențialului de producție agricolă, în special într-un mod care să consolideze reziliența;
9.	observă că un scop secundar al măsurii este să prevină dezangajările iminente ale angajamentelor bugetare care nu au fost consumate în exercițiile 2021 și 2022; consideră că acest lucru are consecințe asupra nivelului resurselor disponibile în etapa a 3a a mecanismului în cascadă (compartimentul de dezangajare al instrumentului special EURI), care este ancorat în recent revizuitul Regulament privind CFM;
10.	consideră că, pe termen lung, o flexibilitate bugetară mai dezvoltată și reală ar trebui să permită, în cazuri comparabile, efectuarea de transferuri bugetare astfel încât să se poată cheltui banii de la un instrument dedicat de cheltuieli cu o linie bugetară, un temei juridic și un cadru de guvernanță mai potrivite pentru răspunsul în situații de urgență și sprijinul sub formă de lichidități;
11.	conchide că propunerea de regulament al Parlamentului European și al Consiliului de modificare a Regulamentului (UE) 2020/2220 în ceea ce privește măsurile specifice din cadrul Fondului european agricol pentru dezvoltare rurală (FEADR) pentru a oferi o asistență suplimentară statelor membre afectate de dezastre naturale este compatibilă cu elementele menționate la articolul 58 alineatul (3) din Regulamentul de procedură.

